b'\n_START_ARTICLE_\nBrudekjole\n_START_PARAGRAPH_\nEn brudekjole er en kjole, som udelukkende anvendes i forbindelse med bryllup eller vielse._NEWLINE_Brudekjolen er traditionelt hvid, men ogs\xc3\xa5 pastelfarver som cremehvid, champagne og bleg-rosa forekommer._NEWLINE_Det anses dog ikke forkert at v\xc3\xa6lge en kjole i en helt anden farve, og selv kjoler med indslag af bl\xc3\xa5, r\xc3\xb8d og sort forekommer.\n_START_SECTION_\nHistorie\n_START_PARAGRAPH_\nEt af de tidligste eksempler p\xc3\xa5 en hvid brudekjole er den kjole, som Maria de Medici bar i \xc3\xa5ret 1600. Under den s\xc3\xa5kaldte f\xc3\xb8rste empire (Direktoriet, 1795-1799) s\xc3\xa5s hvide brudekjoler blandt overklassens unge kvinder i Europa._NEWLINE_Brudekjole i hvidt slog dog f\xc3\xb8rst for alvor igennem, da dronning Viktoria valgte at st\xc3\xa5 brud i en hvid hofkjole i 1840. Den f\xc3\xb8rste engelske prinsesse, der bar hvid brudekjole, var imidlertid dronning Philippa. Da hun som 12-\xc3\xa5rig giftede sig med Erik af Pommern i Lund den 26. oktober 1406, var hun kl\xc3\xa6dt i en tunika og en kappe af hvid silke, kantet med skind af gr\xc3\xa5 egern og hermelin._NEWLINE_Almuen giftede sig derinmod traditionelt i folkedragt eller i de bedste kl\xc3\xa6der, man ejede. Langt op i 1800-tallet kunne selv en noget bedre bemidlet brud b\xc3\xa6re en st\xc3\xa6rkt farvet eller m\xc3\xb8nstret kjole. Fordelen ved en s\xc3\xa5dan kjole var naturligvis, at den kunne anvendes igen som balkjole. I anden halvdel af 1800-tallet blev sort den almindeligeste farve, og st\xc3\xa6rkere farver ans\xc3\xa5s som upassende. Brugen af hvid kjole blev almindeligt udbredt i modekredse f\xc3\xb8rst i 1880\'erne, og efter f\xc3\xb8rste verdenskrig slog det igennem blandt den \xc3\xb8vrige befolkning._NEWLINE_Den kristne kirke ville fremh\xc3\xa6ve det kristne aspekt af \xc3\xa6gteskabet, at bruden skulle forblive kysk og uskyldig. Desuden ville den voksende borgerklasse vise sin rigdom ved bl.a at udruste bruden med en kjole, som kun blev brugt en gang._NEWLINE_Inspirationen til brudekjolens udseende kom ofte fra diverse kongelige bryllupper. Senest bidrog prinsesse Dianas brudekjole fra 1981 til en trend med romantiske kjoler._NEWLINE_Til brudekjolen h\xc3\xb8rer ofte en brudebuket og en "sl\xc3\xb8jfe". Ofte b\xc3\xa6rer bruden traditionelle og eksklusive underkl\xc3\xa6der._NEWLINE_P\xc3\xa5 de tre f\xc3\xb8rste fotografier under er bruden kl\xc3\xa6dt i m\xc3\xb8rke farver. Frem til slutningen af 1960\'erne blev brudekjolen ofte syet efter samtidens mode.'